Solidariteit wil hof toe oor kleuterskoleDie organisasies voer aan kinders se reg op basiese onderrig word ontneem. (Foto: Maroela Media) Solidariteit se Beroepsgilde vir Maatskaplike Werkers en die Skoleondersteuningsentrum (SOS) dreig met ŉ dringende hofaansoek as die minister van maatskaplike ontwikkeling, Lindiwe Zulu en Nkosazana Dlamini-Zuma, haar eweknie by samewerkende regering en tradisionele sake, nie duidelike regulasies bekend maak oor die heropening van onafhanklike en private kleuterskole nie. Kleuterskole wat by die departement van basiese onderwys geregistreer is, mag op 6 Julie hul bedrywighede hervat, maar dié wat by die departement van maatskaplike ontwikkeling geregistreer is, is steeds in die duister oor die pad vorentoe. Melanie Buys, hoof van ontwikkeling by die SOS, het gesê die heropening van skole en private kleuterskole was tydens die afsonderingstydperk ŉ groot bron van onsekerheid vir ouers, leerders en onderwysers. Die beroepsgilde en die SOS glo dat private kleuterskole ook toegelaat moet word om op 6 Julie, saam met ander kleuterskole, hul onderrig te hervat. Hulle sê kinders van alle ouderdomme het ŉ reg op basiese onderrig en die weiering dat dié skole open, ontneem kinders van hierdie reg. “Hierdie toedrag van sake ontneem nie net die kinders van hul regte nie, maar ook die personeel verbonde aan die skole. Die personeel se reg om te werk en ŉ inkomste te verdien deur die diens wat hulle lewer, word hulle ontneem,” het Marisa Engelbrecht, sektorhoof by Solidariteit se Beroepsgilde vir Maatskaplike Werkers, gesê. “Die diens wat hulle lewer, is van die uiterste belang vir die ontwikkeling van jong kinders wat baat by die opvoedkundige stimulering wat hulle by hierdie skole ontvang. Om hulle dít te ontsê, kan verreikende gevolge vir hul skoolloopbane inhou.” Die organisasies voer aan die departement van maatskaplike ontwikkeling se versuim om enige planne of riglyne bekend te maak, vererger ook maatskaplike nood. Hulle sê vir duisende kleuters is hul skool ook hul bron van oorlewing en talle kinders is deel van voedingsprojekte by kleuterskole waar hulle hul enigste kos van die dag kry. Soms is ŉ kind se huis ook nie noodwendig ŉ veilige tuiste nie en help die skool om maatskaplike probleme te pak. Hulle voer aan die departement ontsê kinders hierdie basiese regte. Suid-Afrika het Maandag na vlak 3 van die afsonderingsregulasies afgeskuif en miljoene meer mense het teruggekeer werk toe. Baie van hulle sit hande in die hare oor waar hulle nou hul kinders veilig laat wanneer hulle gaan werk. Die organisasies sê in dié opsig lewer kleuterskole ŉ noodsaaklike diens aan ouers wat die versorging van hul kinders gedurende die dag betref. Buys het gesê daar is geen rede waarom kinders nie na private kleuterskole kan terugkeer nie. “Met die nodige voorkomende maatreëls wat ingestel is en die verantwoordelike infasering van kinders kan kleuterskole, soos enige ander skool, voortgaan met onderrig,” het Buys gesê. Maroela Media het vroeër berig die Suid-Afrikaanse Vereniging vir Pediaters (Sapa) het aanbeveel dat skoolonderrig, ook vir kleuters, so gou moontlik hervat word. Die vereniging het gesê kinders verwerk die virus biologies beter, sal onwaarskynlik sterf aan Covid-19 en is waarskynlik minder aansteeklik as volwassenes. “Hoewel kinders ŉ groter kans het om by die skool aan te steek, word die bykomende gevaar vir hulself en ander getroef deur die voordele daaraan verbonde om terug te keer skool toe.” Buys het gesê die SOS deel dié siening dat die skade aan kinders se opvoedkundige ontwikkeling terwyl skole toe bly, veel groter is as die risiko dat kinders moontlik Covid-19 kan opdoen of oordra indien hulle veilig terugkeer skool toe.